KIRJALLINEN KYSYMYS E-2681/02

esittäjä(t): Erik Meijer (GUE/NGL) komissiolle

(24. syyskuuta 2002)

Aihe: Ristiriitaisuus televiestinnän liikennetietojen säilyttämisvelvollisuuden ja Euroopan ihmisoikeussopimuksen 8 artiklassa tarkoitetun yksityisyyden suojan välillä

1. Onko komissio tietoinen Alankomaissa henkilötietojen suojauksesta vastaavan elimen (College Bescherming Persoonsgegevens CBP, entinen Registratiekamer) kannasta, joka julkaistiin Alankomaiden Staatscourant-lehdessä 5. syyskuuta 2002? Sen mukaan yleistä velvollisuutta säilyttää televiestinnän liikennetietoja vuoden ajan tai sitä pidempään ei voida hyväksyä. Tämä tietojen säilyttäminen tulee mahdolliseksi Euroopan parlamentin toisessa käsittelyssä toukokuun lopulla olleen direktiivin henkilötietojen käsittelystä ja yksityisyyden suojasta sähköisen viestinnän alalla mukaisesti (2002/58/EY(1)).

2. Onko komissio lisäksi tietoinen siitä, että CBP on jo useasti viitannut yksityisyyden suojan valvonnasta Euroopassa vastaavien elinten kantaan, jonka mukaan tietojen säilyttäminen vuoden ajan tai pidempään loukkaa oikeutta yksityisyyden suojaan? Mikä on komission käsitys tästä asiasta?

3. Onko komissio lisäksi tietoinen siitä, että liikennetietojen yleinen säilytysvelvollisuus on CBP:n mukaan ristiriidassa yksityisyyden kunnioituksen kanssa, siten kun siitä määrätään Euroopan ihmisoikeussopimuksen 8 artiklassa?

4. Voiko komissio vahvistaa, että tämä säilytysvelvollisuus on ristiriidassa mainitun Euroopan ihmisoikeussopimuksen artiklan kanssa, erityisesti koska tämä velvoite ei perustu sitä edeltävään syytteeseen ja erityiseen oikeudelliseen tutkintavelvoitteeseen?

5. Voiko komissio vahvistaa, että Euroopan unioni on luonut joulukuussa 2000 Nizzassa julistetun Euroopan perusoikeuskirjan 52 artiklan 3 kohdan ja 53 artiklan kautta linkin Euroopan neuvoston 4. marraskuuta 1950 laatimaan Euroopan ihmisoikeussopimukseen, jota viimeksi muutettiin 11. toukokuuta 1994, mikä merkitsee, että EU:n lainsäädännön on oltava yhdenmukainen tämän sopimuksen kanssa?

6. Millaisia seurauksia on sillä, että aikaisemmin sovitut ihmisoikeudet, joihin kuuluu myös yksityisyyden suoja, ovat ristiriidassa niiden neuvoston suunnitelmien kanssa, jotka koskevat velvollisuutta säilyttää yleisesti televiestinnän liikennetiedot?

(1) EYVL L 201, 31.7.2002, s. 37.

Erkki Liikasen komission puolesta antama vastaus

(13. marraskuuta 2002)

1. Komissio on tiiviisti mukana meneillään olevissa keskusteluissa, jotka koskevat liikennetietojen yleisen säilyttämisvelvollisuuden yhteensopivuutta Euroopan ihmisoikeussopimuksen ja Euroopan unionin perusoikeuskirjan kanssa. Komissio on myös tietoinen kansallisten tietosuojaviranomaisten kannoista.

2. ja 3. Komissio katsoo, että yleistä velvollisuutta poistaa viestintäpalvelun tai laskutuksen kannalta tarpeettomiksi käyneet liikennetiedot olisi edelleen noudatettava. Komissio puolusti tätä näkökantaa läpi yhteispäätösmenettelyn, joka johti henkilötietojen käsittelystä ja yksityisyyden suojasta sähköisen viestinnän alalla 12. heinäkuuta 2002 annetun Euroopan parlamentin ja neuvoston direktiivin 2002/58/EY(1) hyväksymiseen. Jäsenvaltioilla on kuitenkin edelleen oikeus toteuttaa toimenpiteitä, joilla rajoitetaan direktiivissä säädettyjä oikeuksia tai velvollisuuksia, jos tällaiset rajoitukset ovat välttämättömiä yleisen turvallisuuden, kansallisen turvallisuuden sekä puolustuksen, tai rikosten torjunnan, tutkinnan, selvittämisen ja syyteharkinnan vuoksi. Toimenpiteiden toteuttamiseen liittyy kuitenkin ehtoja, jotka on selvästi esitetty kyseisessä direktiivissä (lainsäädännöllinen toimenpide, välttämättömyys, asianmukaisuus, oikeasuhteisuus demokraattisessa yhteiskunnassa ja rajoitettu aika).

5. Komissio on samaa mieltä siitä, että EU:n lainsäädännön on oltava yhdenmukainen ihmisoikeussopimuksen kanssa.

4. ja 6. Ei ole itsestään selvää, että liikennetietojen säilyttämistoimenpiteet ovat ristiriidassa niiden ihmisoikeuksien kanssa, joita Euroopan unioni on sitoutunut noudattamaan. Komissio valmistelee parhaillaan oikeudellista analyysia liikennetietojen säilyttämistoimien yhteensopivuudesta erilaisten oikeudellisten säännöksien kanssa, kysymyksessä mainitut sopimukset mukaan luettuina. Ei ole vielä tiedossa, voivatko jäsenvaltiot Euroopan ihmisoikeussopimuksen mukaisesti asettaa yleisiä liikennetietojen säilyttämistä koskevia vaatimuksia viestintäpalvelujen tarjoajille, ja jos voivat, missä muodossa ja millä ehdoilla, koska asiasta ei vielä ole Euroopan ihmisoikeustuomioistuimen tai Euroopan tuomioistuimen oikeuskäytäntöä.

(1) EYVL L 201, 31.7.2002.